
A győzteskompenzáció alkotmányosságáról - a pozitív töredékszavazatok megítélése az egyenlő választójog tükrében

A dolgozat témája a magyar választási rendszer egyik új eleme a „győzteskompenzáció.” A dolgozat először is azonosítja a vizsgált jogszabályi konstrukciót, valamint a megváltozott választási szabályozás környezetébe ágyazza azt. A vizsgált jogintézmény strukturális-funkcionális elhelyezkedéséből adódóan először is alapvető megállapításokat tesz a választási rendszerrel kapcsolatban, tisztázva ez utóbbi pontos fogalmát, lehetséges értelmezési vetületeit, a többségi és arányos rendszerek tulajdonságait, valamint a választási rendszerek normativitásának és módosításának kérdését elemzi.

Ezt követően a szerző áttekinti a jogintézményre vonatkozó alkotmányos illetve nemzetközi jogi kereteket, azonosítva a vonatkozó jogforrásokat, rámutatva az egyenlő választójog keretszabályozásából fakadó tág mozgástérre. A szerző az egyenlő választójog két értelmezési vetületét, az effektív egyenlőséget, valamint a magyar alkotmánybíróság által felállított tipológiát mutatja be. Rámutat arra, hogy a választójog effektív egyenlősége nem állapítható meg pusztán a jogi konstrukcióból; az azt kitöltő politikai adottságok vizsgálata is szükséges.

A dolgozat ismerteti az Alkotmánybíróság határozatát a jogintézmény alkotmányosságát illetően, kitérve az abban megjelenő érvekre valamint különvéleményre. Két szempontból vizsgálja a határozatot; egyrészt abból a szempontból, hogy mennyiben van összhangban a korábbi alkotmánybírósági gyakorlattal. Itt megállapítja a dolgozat, hogy a jogintézmény a korábbi alkotmánybírósági tipológia alapján csak akkor lenne összhangban az Alaptörvénnyel, ha megfelelő alkotmányos indokkal korlátozná az egyenlő választójogot. A szerző kifejti, hogy ennek hiányában a szabályozás alkotmányellenes, tehát a határozat nincs összhangban a testület korábbi gyakorlatával.

Másrészt vizsgálja a szerző, hogy mennyiben felel meg a határozat az egyenlő választójognak a választási rendszerekből valamint a magyar rendszerből következő korábbiakban taglalt sajátosságainak. A szerző új tipológia felállítását javasolja, azonosítva a választójog effektív és alaptörvényi egyenlőségét. Megállapítja, hogy e szerint a tipológia szerint sem alkotmányos a győzteskompenzáció szabályozása. A dolgozat végkövetkeztetése, hogy az Alkotmánybíróság csak akkor tudja betölteni az alkotmányos rendszerben rárótt szerepet, ha a választási rendszer jogi konstrukcióját annak társadalmi összetettségében szemléli.



